2018. gada 19. septembrī Rīkojums Nr. 439

Rīgā (prot. Nr. 43 11. §)

# Par studējošo kredīta dzēšanu no valsts budžeta līdzekļiem 2018. gadā

1. Saskaņā ar Ministru kabineta 2001. gada 23. oktobra noteikumu Nr. 445 "Kārtība, kādā no valsts budžeta līdzekļiem tiek piešķirts un atmaksāts studējošo kredīts" 27.1. apakšpunktu un saskaņā ar Ministru kabineta 2001. gada 29. maija noteikumu Nr. 220 "Kārtība, kādā tiek piešķirts, atmaksāts un dzēsts studiju kredīts un studējošā kredīts no kredītiestādes līdzekļiem ar valsts vārdā sniegtu galvojumu" 57. un 59. punktu apstiprināt to speciālistu profesiju sarakstu, kuri nodarbināti valsts un pašvaldību institūcijās, kultūras jomas institūcijās, kas tiek finansētas no valsts budžeta līdzekļiem, ārstniecības iestādēs, kas sniedz veselības aprūpes pakalpojumus, kuri tiek apmaksāti no valsts budžeta, nevalstiskā sektora institūcijās, kas pilda valsts vai pašvaldību pasūtījumu sociālo pakalpojumu nodrošināšanā, kā arī noteikt šādu speciālistu skaitu attiecīgajā profesiju grupā, kam 2018. gadā piešķirto valsts budžeta līdzekļu ietvaros tiek uzsākta studējošo kredīta dzēšana no valsts budžeta līdzekļiem:

1.1.  36 izglītības jomā nodarbinātajiem šādā prioritārā secībā – vispārējās pamatizglītības skolotājiem, vispārējās vidējās izglītības skolotājiem (vispirms kredītu dzēst priekšmetu skolotājiem, kuru darbavieta atrodas ārpus Rīgas un Rīgas reģiona), profesionālās izglītības skolotājiem, pirmsskolas izglītības skolotājiem;

1.2.  34 valsts dibinātajās augstākās izglītības iestādēs un valsts vai publiskas personas dibinātajos zinātniskajos institūtos nodarbinātajiem – asistentiem, lektoriem, docentiem, pasniedzējiem, vadītājiem, direktoriem, laborantiem, pētniekiem, inženieriem, tehniķiem;

1.3. pieciem sociālajā jomā nodarbinātajiem šādā prioritārā secībā – sociālajiem darbiniekiem, karitatīvajiem sociālajiem darbiniekiem, sociālajiem aprūpētājiem, sociālajiem rehabilitētājiem, sociālās palīdzības organizatoriem, sociālo iestāžu vadītājiem, fizioterapeitiem, psihologiem, juristiem;

1.4.  13 kultūras jomā nodarbinātajiem – bibliotekāriem, bibliogrāfiem, kultūras iestāžu vadītājiem un viņu vietniekiem, nodaļu vadītājiem, muzeju speciālistiem, speciālistiem, kuri apkalpo arhīvu, bibliotēku, muzeju, mākslas galeriju un citu līdzīgu organizāciju krājumus un to lietotājus, aktieriem, producentiem, producentu asistentiem un horeogrāfiem, vokālistiem, diriģentiem, kora māksliniekiem, kormeistariem, koncertmeistariem, mūziķiem, kolektīvu vadītājiem, inženieriem, programmētājiem, ekspertiem, redaktoriem, dokumentālistiem, konferenču koordinatoriem, dekorētājiem, kostīm­māksliniekiem, grāmatvežiem vai amatpersonām (darbiniekiem), kuri veic šajā apakšpunktā minēto amatu pienākumus;

1.5.  25 ārstniecības personām šādā prioritārā secībā:

1.5.1. māsām (medicīnas māsām) – vispirms kredītu dzēst speciālistiem, kuri sniedz veselības aprūpes pakalpojumus, kas tiek apmaksāti no valsts budžeta;

1.5.2. sertificētiem ārstiem – vispirms kredītu dzēst speciālistiem, kuru darbavieta atrodas ārpus Rīgas un Rīgas reģiona un kuri sniedz veselības aprūpes pakalpojumus, kas tiek apmaksāti no valsts budžeta;

1.5.3. ārsta palīgiem (feldšeriem) – vispirms kredītu dzēst speciālistiem, kuru darbavieta atrodas ārpus Rīgas un Rīgas reģiona un kuri sniedz veselības aprūpes pakalpojumus, kas tiek apmaksāti no valsts budžeta;

1.5.4. rezidentiem – vispirms kredītu dzēst rezidentiem, kuriem ir noslēgta vienošanās ar pašvaldību vai valsts vai pašvaldības ārstniecības iestādi, kas sniedz no valsts budžeta apmaksātus veselības aprūpes pakalpojumus ārpus Rīgas, par darba tiesisko attiecību uzsākšanu attiecīgajā ārstniecības iestādē pēc rezidentūras programmas beigšanas, un šajā vienošanās dokumentā norādītās darba tiesiskās attiecības tiks nodibinātas tajā specialitātē, uz kuras rezidentūras studiju programmu rezidentūras pretendents ir pieteicies;

1.5.5. vecmātēm – vispirms kredītu dzēst speciālistiem, kuru darbavieta atrodas ārpus Rīgas un Rīgas reģiona un kuri sniedz veselības aprūpes pakalpojumus, kas tiek apmaksāti no valsts budžeta;

1.5.6. biomedicīnas laborantiem – vispirms kredītu dzēst speciālistiem, kuru darbavieta atrodas ārpus Rīgas un Rīgas reģiona un kuri sniedz veselības aprūpes pakalpojumus, kas tiek apmaksāti no valsts budžeta;

1.5.7. funkcionālajiem speciālistiem – vispirms kredītu dzēst speciālistiem, kuru darbavieta atrodas ārpus Rīgas un Rīgas reģiona un kuri sniedz veselības aprūpes pakalpojumus, kas tiek apmaksāti no valsts budžeta;

1.5.8. zobārstiem – vispirms kredītu dzēst speciālistiem, kuru darbavieta atrodas ārpus Rīgas un Rīgas reģiona un kuri sniedz veselības aprūpes pakalpojumus, kas tiek apmaksāti no valsts budžeta;

1.6.  81 valsts pārvaldes iestādēs, prokuratūrās un tiesās nodarbinātajam:

1.6.1. referentiem, ekspertiem, konsultantiem, speciālistiem, juristiem, juriskonsultiem, pirmajiem sekretāriem, otrajiem sekretāriem, trešajiem sekretāriem, inspektoriem, vadītājiem, direktoriem, viņu vietniekiem, analītiķiem, finansistiem, ekonomistiem, valsts notāriem, ja viņi veic valsts pārvaldes funkcijas;

1.6.2. projekta vadītājiem (koordinatoriem), informācijas sistēmu administratoriem, informācijas sistēmu uzturētājiem, inženieriem, metadatu veidotājiem, namu apsaimniekotājiem, drošības policijas amatpersonām (darbiniekiem), komunikācijas vai sabiedrisko attiecību speciālistiem, preses sekretāriem, izmeklētājiem, uzraugiem, apsargiem, kārtībniekiem, kapelāniem, pētniekiem, mežziņiem, arhivāriem, tulkiem, tulkotājiem, terminologiem;

1.6.3. tiesnešiem, tiesnešu palīgiem, Augstākās tiesas zinātniski analītiskajiem padomniekiem, prokuroriem, prokuroru palīgiem vai amat­personām (darbiniekiem), kas veic minēto amatu pienākumus.

2. Saskaņā ar Ministru kabineta 2001. gada 29. maija noteikumu Nr. 220 "Kārtība, kādā tiek piešķirts, atmaksāts un dzēsts studiju kredīts un studējošā kredīts no kredītiestādes līdzekļiem ar valsts vārdā sniegtu galvojumu" 57.1 un 59. punktu 2018. gadā uzsāk studējošo kredīta dzēšanu no valsts budžeta līdzekļiem sešiem speciālistiem, kuri pēc ārvalstīs iegūtas augstākās akadēmiskās vai augstākās profesionālās izglītības atbilstoši iegūtajai izglītībai kļuvuši par nodarbinātajiem valsts vai pašvaldību institūcijās, valsts vai pašvaldību kapitālsabiedrībās, publiski privātajās kapitālsabiedrībās vai privātajās kapitālsabiedrībās, kurās valsts vai pašvaldības daļa pamatkapitālā atsevišķi vai kopumā pārsniedz 50 procentus, kādā no šā rīkojuma 1.1., 1.2., 1.3., 1.4., 1.5. un 1.6. apakšpunktā minētajām profesijām.

3. Izglītības un zinātnes ministrijas kredītu dzēšanas komisija izskata pretendentu pieteikumus studējošā kredīta dzēšanai no valsts budžeta līdzekļiem, kuri Studiju un zinātnes administrācijā iesniegti, sākot ar 2018. gada 2. janvāri, bet ne vēlāk kā mēnesi pēc šā rīkojuma publicēšanas oficiālajā izdevumā "Latvijas Vēstnesis".

Ministru prezidents Māris Kučinskis

Izglītības un zinātnes ministrs Kārlis Šadurskis